ኢትዮጵያ እንደተተነበየው ወደ ከፍታ ማማዋ ለመውጣትና ለማምራት የሚያስችሏትን ፅኑ መሠረት አሁን ላይ መገንባት ከፈለገች ያለምንም ማንገራገር በቅድሚያ ልጆቿ መታረቅ፣ መስማማት፣ መደማመጥና መከባበር ያስፈልጋቸዋል፡፡ ይኼ የሚታይ ጥሬ ሀቅ ነው፡፡ በቅርቡ አዲሱ የኦሮሚያ ክልል ፕሬዚዳንት እንደተናገሩት፣ ትግሬም የእኔ ነው፣ አማራም የእኔ ነው፣ አፋርም ሶማሌም የእኔ ነው ቤንሻንጉልም ደቡብም የእኔ ነው፡፡ የእኛ ነው፡፡ ሁላችንም አንድ ነን የሚለውን አባባላቸውን በትህትና መመልከት ያስፈልጋል፡፡ ድንቅ አባባል በመሆኑ ልናከብራቸውና ልናጨበጭብላቸው ይገባል፡፡ አቶ ለማ መገርሳን ያመጣውና ያፈራው ኦሕዴድ ኢሕአዴግ ነው፡፡ እውነትም ከላይ ከፈጣሪ የተላኩ አዳኝ ይሆኑ እንዴ? ለማለት ያስደፍራል፡፡ ስለዚህ ኢሕአዴግ እንደነዚህ ዓይነት ወጣት ባለራዕይ መሪዎች እንዲያበዛለት እፀልያለሁ፡፡ ብቻ እነአቶ ዓለማየሁ አቶምሳን የበላቸው ‹‹ቡዳ›› እኝህንም ግለሰብ እንዳያይብን ነው ምኞቼ፡፡ ይኼን ካልኩ ዘንዳ፣ ለኢሕአደግ ወደማቀርባቸው ምክሮች ላምራ፡፡ ሦስቱ ዋና ዋና ምክሮቼን ያለማመንታት ኢሕአዴግ ተግባራዊ ካደረጋቸው ለሚቀጥሉት ሃያና ሰላሣ ዓመታት ኰሽ ሳይልበት በሥልጣን ላይ የሚቆይበትን መንገድ ጠረገ ማለት ይቻላል፡፡ ስለዚህ በየዋህነት ያደምጠኛል ብዬ በማመን የሚከተሉትን እናገራለሁ፡፡
